Mookgopong (Naboomspruit). – Rowers het hier vier van ’n bejaarde vrou se vingers met ’n snoeiskêr afgesny en haar man se lewe hang aan ’n draadjie nadat hy herhaaldelik met ’n panga oor die kop gekap is.
“Hulle het my pa gekap en vir dood agtergelaat en my stiefma is verwoes,” het ’n geskokte mnr. Tienie Janse van Rensburg, ’n seun van die egpaar, aan Beeld gesê.
Sy pa se valstande is op die vloer in die gang gekry. Een van sy vrou, Hettie, se vingers het ook in die huis gelê, het Janse van Rensburg jr. gesê.
Die aanvaller(s) het omstreeks 04:00 gisteroggend gevlug nadat die huis geplunder is en bankkaarte, geld, ’n TV-stel, ’n DVD-speler en ’n hoëtroustel gebuit is.
Hy het sy buurman op sy rug op die bed aangetref. Hy was met ’n laken toegegooi. “Daar was net bloed . . . dit het gelyk of iemand ’n bees geslag het. Hy het tot my verbasing beweeg en dis toe ek sien hy lewe.”
Mnr. Pierre Janse van Rensburg, nog ’n seun van die egpaar, sê sy stiefma lyk vreeslik en is baie deurmekaar.
Mnr. Dries Joubert, TLU SA-Noord se president, sê die verskeie aanvalle op bejaarde mense in Limpopo die afgelope tyd is ’n laevlak-oorlogsituasie.
In ’n ander aanval is ’n vrou gister by haar plaasstalletjie in die Mokopane- (Potgietersrus) gebied aangeval.
Een van die aanvallers is op die toneel in hegtenis geneem en ’n ander tussen Sterkrivier en Limburg. Twee ander het in die berge verdwyn.